О Б Р А З Л О Ж Е Њ Е

1. ПРАВНИ ОСНОВ

Правни основ за доношење овог закона садржан је у одредби члана 99. став 1. тачка 7. Устава Републике Србије („Службени гласник РС”, бр. 98/06, 115/21 - Амандмани I-XXIX и 16/22), којом је прописано да Народна скупштина, поред осталог, доноси законе, а у вези са чланом 97. тач. 8. и 16. Устава Републике Србије, којима је прописано да Република Србија уређује и обезбеђује систем у области радних односа и организацију, надлежност и рад републичких органа.

1. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона садржани су у потреби да се ваздухопловном особљу Авио-службе Владе, чији послови непосредно утичу на безбедност ваздушног саобраћаја обезбеде материјални услови за рад и претпоставке да се пословање државне авио-службе потпуно усклади са успостављеним условима на тржишту радне снаге, праксом и домаћим и међународним прописима који уређују ваздушни саобраћај.

С обзиром на природу послова које обавља Авио-служба Владе и обавезну примену Националног програма безбедности у цивилном ваздухопловству, којим су утврђена начела, правила и активности за достизање и унапређење прихватљивог нивоа безбедности у цивилном ваздухопловству у складу са препорученом праксом и стандардима Међународне организације цивилног ваздухопловства (Standards and recommended practices SARPs, ICAO), који спроводи Директорат цивилног ваздухопловства Републике Србије, затим, обавезну примену Закона о ваздушном саобраћају и подзаконских аката који се примењују у цивилном ваздухопловству, произлази да је обављање основне делатности ове службе - пружање услуга превоза ваздухопловима засновано на примени међународних и домаћих стандарда који важе у области цивилног ваздухопловства. У Авио-служби Владе у примени је Оперативни приручник који се редовно усклађује са међународним стандардима. Доследна примена наведених прописа има првенствено за циљ достизање и унапређење прихватљивог нивоа безбедности у цивилном ваздухопловству и у организацијама које се баве овом делатношћу на некомерцијалној основи, па и уређење и организација, начин рада, радни односи и друго, треба да буду прилагођени том циљу. Строга правила постављена у погледу начина рада и функционисања ваздухопловног особља, почев од услова за заснивање радног односа, па до овлашћења која им припадају по основу дозвола које поседују, затим услова у погледу дужине радног времена, одсуства, одмора, стручне оспособљености, обука и друго, представљају уређење, организацију и начин рада сваког авио превозника, па и Авио-службе Владе. Неусклађеност плата овлашћеног ваздухопловног особља (пилота и авиомеханичара и др.), које је висококвалификовано, стручно, и располаже личним лиценцама, са условима који постоје на тржишту, директно утиче на могућност ангажовања тог кадра у Авио-служби Владе у потребном броју и структури. Опште је познато да је лиценцирано ваздухопловно особље дефицитарно на тржишту и високо плаћено. Осим тога, ради се о поверљивим и високо ризичним пословима, чије обављање непосредно утиче на безбедност највиших државних званичника који користе услуге превоза ваздухопловима Авио-службе Владе и на безбедност других учесника у ваздушном саобраћају.

Будући да је одредбама члана 171. став 4. Закона о државним службеницима („Службени гласник РС”, бр. 9/05, 81/05 – исправка, 83/05 - исправка, 64/07, 67/07 – исправка, 116/08, 104/09, 99/14, 94/17, 95/18, 157/20 и 142/22) прописано да намештеник има право на плату, накнаде и друга примања према закону којим се уређују плате у државним органима, предлаже се допуна Закона о платама државних службеника и намештеника („Службени гласник РС”, бр. 62/06, 63/06 – исправка, 115/06 – исправка, 101/07, 99/10, 08/13, 99/14, 95/18 и 14/22), којом би се за ову категорију намештеника обезбедио посебан додатак на плату, сагласно реалним тржишним условима.

1. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. предложеног закона врши се допуна у члану 47. Закона о платама државних службеника и намештеника, прописивањем посебног додатка за ваздухопловно особље Авио службе Владе чији послови непосредно утичу на безбедност ваздушног саобраћаја ‒ права на тржишни додатак, чију ће висину и услове, полазећи од услова који важе на тржишту радне снаге у овој области, уређивати Влада.

Чланом 2. уређује се ступање на снагу овог закона.

IV. СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона средства се обезбеђују у буџету Републике Србије, у складу са лимитима које одређују Влада и Министарство финансија. Средства за плате накнаде и друга примања запослених у Авио служби Владе за 2025. годину обезбеђена су у буџету Републике Србије, на разделу 3 Влада, Глава 3.15 програмска активност 0013 Пловидбеност ваздухоплова, за коју су укупно буџетирана средства у износу од 304.034.000 динара.